Muga entre Aragón y Navarra

A **muga entre [[Aragón]] y [[Navarra]]** tien una largaria d'alto u baixo 260 kilometros y desepara os dos territorios dende o pueyo de Nai a o norte, en a muga con Francia, dica o Mollón de los Tres Reyes, a o sud en a muga con La Rioja.

Fue definida en un primer inte por o tractau de Vadoluengo, sinyau por Remiro II y García Remíriz en chinero de 1135. O pacto se crebó en mayo d'ixe mesmo anyo cuan García Remíriz se proclama vasallo d'o rei Alifonso VII de Castiella, pasando ista zona intermeya definida l'anterior tractau a estar parti de Navarra y fixando-se asinas a muga entre os dos países.

En 1231 Petiella d'Aragón pasó a fer parti d'o reino de Navarra como un enclau aintro de territorio aragonés.

## Accidents cheograficos
En as siguients seccions s'amostran os accidents cheograficos que se troban en a muga dividius por comarcas. Os iconos horizontals de carreteras, ríos u camins indican que trescruzan a muga. Si os iconos son verticals indican que fan de muga entre os dos territorios.

### Chacetania

A Chacetania muga con as comarcas navarras de Roncal y Sarasaz, Lumbier y Sangüesa, todas ellas en a merindat de Sangüesa. A muga prencipia a o norte en o pueyo de Nai (2.448 m), remata a o sud en l'entibo de Yesa y ye trescruzada por 5 carreteras.

### Cinco Villas
A Chacetania muga con as comarcas navarras de Sangüesa, Ribera Arga-Aragón y Tudela, divididas entre as merindaz de Sangüesa y Tudela. A muga prencipia a o norte en l'entibo de Yesa, remata a o sud en El Campillo, en a intersección entre os municipios de Bunyuel, Corz y Taust ye trescruzada por 4 carreteras. A mas bi ha dos enclaus, Petiella d'Aragón y Bastanes, rodiaus de tot por territorio aragonés.

#### Enclau de Petiella
O enclau de Petiella muga totalment con as Cinco Villas y perteneixe a la comarca de Sangüesa y merindat de Sangüesa. Ye trescuzau por una carretera que dentra a o lugar dende territorio aragonés. A muga entre o enclau y Aragón tien bels 21 kilometros.

#### Enclau d'os Bastanes
O enclau d'os Bastanes muga totalment con as Cinco Villas y perteneixe a o municipio de Petiella d'Aragón y a la comarca de Sangüesa y merindat de Sangüesa. Ye trescuzau por una carretera que dentra y sale dende territorio aragonés. A muga entre o enclau y Aragón tien bels 14 kilometros.

### Campo de Borcha
O Campo de Borcha muga con a comarca navarra de Tudela, en a merindat de Tudela. A muga prencipia a o norte en o Caserío de Santa Isabel, remata a o sud en o barranco de los Agudillos y ye trescruzada por 3 carreteras y l'autovía AP-68. 

### Tarazona y lo Moncayo
O Tarazona y lo Moncayo muga con a comarca navarra de Tudela, en a merindat de Tudela. A muga prencipia a l'este chunto a o barranco de los Agudillos, remata a l'ueste en o Mollón de los Tres Reyes y ye trescruzada por 3 carreteras. 

## Historia

Cuasi toz os territorios navarros que actualment muga con Aragón facioron parti d'o Reino d'Aragón dimpués d'as conquistas feitas por o rei Alifonso I, rei tamién de Navarra antis d'a suya muerte en 1134.

Dimpués d'a muerte d'o rei Alifonso VII de Castiella, qui heba preso a ciudat de Zaragoza, se configuró entre os anyos 1135 y 1137 (cuan Remiro II reconoixe ista división) a muga entre os reinos de Castiella y d'Aragón, incorporando-se a o primero a Extremadura soriana.

Por ixas envueltas se forma tamién l'actual muga entre Navarra y Aragón. Ta par d'alavez localidaz como Valtierra, Arguedas, Mont Agut u Cascant y atras como Alfaro u Cervera en l'actual Rioja yeran tenencias aragonesas que acceptoron a Remiro II como nuevo rei. En deseparar-sen dinasticament os dos reinos estioron en o primer inte os tenents de cada localidaz os que decidioron si admitir como nuevo rei a Remiro II u a García Remíriz de Navarra. Asinas tenencias como Sangüesa, Arnedo, Tudela, Calagorra y mesmo Monzón s'alinioron con o navarro.

Ta mirar de resolver as suyas diferencias, Remiro II y García Remíriz sinyoron en chinero de 1135 o tractau de Vadoluengo, fixando a muga y creyando una zona intermeya con a que o rei navarro feba homenache a l'aragonés. En ista zona s'incluyiban localidaz d'a muga dende o Pireneu dica l'Ebro como Sangüesa, Valtierra, Villafranca y Arguedas. O pacto se crebó en mayo d'ixe mesmo anyo cuan García Remíriz se proclama vasallo d'o rei Alifonso VII de Castiella, pasando ista zona intermeya a estar parti de Navarra y fixando-se a muga actual entre os dos países.

### O enclau de Petiella

Un punto curioso d'a muga entre Aragón y Navarra ye o enclau de Petiella d'Aragón. Situada en a val d'o río Onsella, en mel meyo d'a comarca de Cinco Villas. Perteneixió a o reino d'Aragón dica o sieglo XII cuan o rei Pero II d'Aragón cedió a plaza con o suyo castiello a Sancho VII de Navarra chunto a atros castiellos d'a zona como Gallur, Penya y Ascó. As tierras y castiellos quedaban administradas por Ximeno de Rada y o rei aragonés recibiba por iste tracto 20.000 morabatins, con un plazo de 20 anyos ta devolver-los a o país vecín, recuperando asinas as suyas posesions.

O fillo de Pero II, Chaime I d'Aragón, no estió capable de devolver os diners, por o que en l'anyo 1231 Petiella pasaba a estar parti d'o reino de Navarra. Bels anyos dimpués, en 1312 os aragoneses preboron de conquerir a localidat, encara que os petillenses resistioron a o seche, feito que Carlos II de Navarra premió con una reducción en os suyos impuestos.

O Estauto d'Aragón incluye dende 1982 un articlo en que s'afirma que *"podrán incorporar-sen a la comunidat autonoma d'Aragón atros territorios u municipios, mugants u enclavaus"*, pensando especialment en una futura reincorporación de localidaz como Petiella u o valenciano Rincón d'Ademuz.

## Se veiga tamién
* Municipios de Navarra que mugan con Aragón

## Notas


## Referencias

## Vinclos externos
*  Cómo se formó Aragón. La frontera navarro-aragonesa
*  Petilla, una deuda reyes
*  Visor de los límites administrativos regionales, provinciales y municipales de España.